
Ziņošana
Ebolas vīrusslimība ir Eiropas Savienībā (ES), tostarp Latvijā, obligāti reģistrējama infekcijas slimība.

Diagnozes (SSK-10)

A98.5 
Ebolas (Ebola) vīrusslimība
A98.8
Citi precizēti vīrusu hemorāģiskie drudži
Ziņošanas kārtība
	Infekcijas slimību grupa
	Paziņojuma veids
	Ziņošanas laiks
	Ziņošana telefoniski
	Ziņošana rakstiski

	1. grupa (Saskaņā ar Ministru kabineta 1999. gada 5. janvāra noteikumiem Nr. 7 “Infekcijas slimību reģistrācijas kārtība”)

	Neattiecas

	Nekavējoties jebkurā diennakts laikā  

	Jā
SPKC diennakts tālrunis: 67271738


	Jā

Tiešsaistē, izmantojot Vienotās veselības nozares elektroniskās informācijas sistēmu (e-steidzamais paziņojums)*, vai atbilstoši teritoriālajai piekritībai, nosūtot steidzamo paziņojumu pa pastu, ar kurjeru vai elektroniski uz e-pasta adresi, aizsargājot paziņojumu ar paroli.


	
	Paziņojums par infekcijas slimības diagnozes maiņu vai atcelšanu vai infekcijas slimības galīgo diagnozi, tās laboratorisku apstiprināšanu un slimības iznākumu
	Nekavējoties

	Jā
	Jā

Tiešsaistē, izmantojot Vienotās veselības nozares elektroniskās informācijas sistēmu (e-steidzamais paziņojums), vai atbilstoši teritoriālajai piekritībai, nosūtot steidzamo paziņojumu pa pastu, ar kurjeru vai elektroniski uz e-pasta adresi, aizsargājot paziņojumu ar paroli.


* Infekcijas slimību reģistrācija | Slimību profilakses un kontroles centrs

Pirms ziņošanas Slimību profilakses un kontroles centram ārstniecības personas informē personu, par kuru tiek ziņots, norādot ziņošanas mērķi un apliecinot, ka steidzamā paziņojuma veidlapā sniegtā informācija tiks izmantota tikai epidemioloģiskajai uzraudzībai un pretepidēmijas pasākumu nodrošināšanai. Ja persona, par kuru tiek ziņots, ir nepilngadīga vai ar tiesas spriedumu tās rīcībspēja ir ierobežota, informē šīs personas likumisko pārstāvi.

Gadījuma definīcija
Gadījuma definīcija ir noteikta ar Eiropas Komisijas 2018. gada 22. jūnija īstenošanas lēmumu (ES) 2018/945 par infekcijas slimībām un ar tām saistītajiem īpašajiem veselības jautājumiem, uz kuriem attiecinās epidemioloģisko uzraudzību, kā arī par attiecīgo gadījumu definīcijām.

Klīniskie kritēriji
· drudzis;
· dažādas hemorāģiskas izpausmes, kas var izraisīt vairāku orgānu mazspēju.
Epidemioloģiskie kritēriji
Vismaz viena no šādām epidemioloģiskām saiknēm:  
· iepriekšējā 21 dienā došanās uz teritoriju, kur ir konstatēti vai bijuši iespējami VHF gadījumi; 
· iepriekšējā 21 dienā eksponētība;
· varbūtīgam vai apstiprinātam VHF gadījumam, kas sācies iepriekšējos sešos  mēnešos.  
Laboratoriskie kritēriji
Vismaz viens no šādiem testiem:  
·  specifiska vīrusa izolēšana no klīniskā parauga; 
·  specifiska vīrusa nukleīnskābes noteikšana klīniskā paraugā un genotipa noteikšana.  

Gadījuma klasifikācija
Iespējams gadījums
Nav piemērojams.                              

Varbūtīgs gadījums
Jebkura persona, kas atbilst klīniskajiem kritērijiem un kam ir epidemioloģiska saikne.                             
Apstiprināts gadījums
Jebkura persona, kas atbilst klīniskajiem un laboratoriskajiem kritērijiem.
Ārstniecības personas pienākumi un tiesības
Saskaņā ar Epidemioloģiskās drošības likuma 14. pantu ārstniecības personai infekcijas slimību gadījumā ir šādas tiesības un pienākumi:
(1) Ja ārstniecības persona konstatējusi, ka pacientam ir infekcijas slimība, vai pastāv pamatotas aizdomas par viņa inficēšanos, ārstniecības personas pienākums ir:
1) nekavējoties organizēt pacientam medicīnisko pārbaudi un ārstēšanu;
2) organizēt nepieciešamās laboratoriskās pārbaudes diagnozes precizēšanai;
3) pieprasīt no pacienta ziņas, kas nepieciešamas pretepidēmijas pasākumu organizēšanai, arī ziņas par kontaktpersonām un iespējamiem infekcijas slimības avotiem;
4) reģistrēt infekcijas slimības gadījumu Ministru kabineta noteiktajā kārtībā;
5) veikt Ministru kabineta noteiktos pretepidēmijas pasākumus.
(2) Ārstniecības persona nav tiesīga, izņemot citos normatīvajos aktos paredzētos gadījumus, atteikties veikt pacienta primāro medicīnisko pārbaudi un ņemt materiālu laboratoriskai pārbaudei, ja tai ir radušās pamatotas aizdomas, ka pacients inficējies ar infekcijas slimību un var to izplatīt.
(3) Ārstniecības personas pienākums ir sniegt pacientam neatliekamo medicīnisko palīdzību, līdz infektologs vai cita atbilstoši apmācīta ārstniecības persona pārņem pacienta ārstēšanu.
(4) Ar bīstamām infekcijas slimībām saslimušās personas drīkst ārstēt infektologi vai citas ārstniecības personas atbilstoši savai specializācijai, ja nepieciešams — pieaicinot par konsultantiem citus speciālistus.
Laboratoriskā diagnostika

Ebolas vīrusslimības laboratorisko diagnostiku veic  SIA “Rīgas Austrumu klīniskās universitātes slimnīca” Nacionālā mikrobioloģijas references laboratorija (tālr. uzziņām 67014215, 67014775, 29114493). 
Indikācijas laboratoriskajai pārbaudei
Laboratoriskā pārbaude Ebolas vīrusslimības (Bundibugyo vīrusa infekcijas) noteikšanai indicēta personām, kurām ir klīniskās pazīmes un epidemioloģiskie riska faktori.
Klīniskās indikācijas:
· drudzis, galvassāpes, izteikts nogurums, muskuļu vai locītavu sāpes;
· slikta dūša, vemšana, caureja, sāpes vēderā vai apetītes zudums;
· kakla sāpes vai apgrūtināta elpošana;
· izsitumi, žagas, apziņas traucējumi vai koma;
· neizskaidrojama asiņošana vai hemorāģiskas izpausmes;
· vairāku orgānu mazspēja.
Epidemioloģiskās indikācijas:
· Uzturēšanās Ebolas vīrusslimības uzliesmojuma skartā teritorijā pēdējo 21 dienu laikā pirms simptomu parādīšanās.
· Kontakts ar iespējamu vai laboratoriski apstiprinātu Ebolas vīrusslimības pacientu.
· Tiešs kontakts ar inficētas personas asinīm, ķermeņa šķidrumiem vai piesārņotiem priekšmetiem.
· Neaizsargāta saskare ar inficēta pacienta bioloģiskajiem materiāliem veselības aprūpes vai laboratorijas vidē.
· Dalība apbedīšanas rituālos ar tiešu saskari ar mirušu personu slimības skartā teritorijā.
· Vienlaikus ir svarīgi veikt testus diferenciāldiagnostikas nolūkā biežāko ierosinātāju, īpaši malārijas, noteikšanai. Laboratoriskā pārbaude jāveic simptomātiskām personām, kuras atbilst klīniskajiem un epidemioloģiskajiem kritērijiem, tostarp personām ar augsta riska ekspozīciju, kurām parādījušies slimības simptomi. Asimptomātisku kontaktpersonu rutīnas testēšana nav ieteicama; nepieciešama veselības stāvokļa novērošana un izmeklēšana simptomu parādīšanās gadījumā. 

Testēšanas metodes
Primārā diagnostikas metode ir nukleīnskābju amplifikācijas tests (NAAT), galvenokārt reālā laika reversās transkripcijas polimerāzes ķēdes reakcija (RT-PĶR).
RT-PCR izmanto Bundibugyo vīrusa RNS noteikšanai klīniskajos paraugos.
Būtiski: negatīvs RT-PĶR rezultāts, ja asins paraugs paņemts mazāk nekā 72 stundas pēc simptomu sākuma, neizslēdz infekciju. Šādā gadījumā pacients jāturpina izolēt un atkārtotai pārbaudei jāpaņem jauns asins paraugs pēc 72 stundām kopš simptomu sākuma. 

Laboratoriskie izmeklējumi

	Izraisītājs
	Metode
	Klīniskais materiāls
	Izmeklējuma nosaukums*
	NVD manipulācijas kods*
	NVD references kods*

	Orthoebolavirus spp. 
	Nukleīnskābju noteikšana 
	Asinis 
	Ebolas vīrusa RNS noteikšana
	Nav
	47000R

	Filovīrusi 
	Nukleīnskābju noteikšana 
	Asinis 
	Filovīrusu (Ebolas vīruss, Marburgas vīruss) RNS noteikšana
	Nav
	47014R



Prasības klīniskajiem paraugiem

· Primārā metode: Ebolas vīrusa RNS noteikšana ar RT-PĶR.
· Klīniskais materiāls: asinis.
· Asinis EDTA stobriņā (vēlamais apjoms ≥ 4 ml). Asins paraugu ņem sterilos apstākļos, izmantojot standarta bioloģiskās drošības pasākumus. Uzglabā un transportē 2–8 °C temperatūrā. 
· Parauga transportēšana: kā augsta riska infekciozs materiāls ar atbilstošu iepakošanu un biodrošības prasību stingru ievērošanu (pirms parauga transportēšanas konsultēties ar Nacionālo mikrobioloģijas references laboratoriju).
	· Iepakojumam jāsastāv no trim sastāvdaļām: 

	1. primārais (-ie) konteiners( i)  (stobriņš ar EDTA) ;

	2. sekundārais konteiners; 

	3. ciets ārējais iepakojums. 


[image: ]

Infekcijas epidemioloģiskās īpatnības
Izraisītājs
Ebolas vīrusslimību (turpmāk – EVS) izraisa Ebolas vīruss (Ebolavirus), kas pieder Filoviridae dzimtai. Cilvēkiem patogēnas ir četras Ebolas vīrusa sugas:
· Sudānas Ebolas vīruss (Sudan ebolavirus) – pirmoreiz identificēts Sudānā 1976. gadā; 
· Taï meža Ebolas vīruss (Taï Forest ebolavirus) – identificēts Kotdivuārā 1994. gadā; 
· Bundibudžo Ebolas vīruss (Bundibugyo ebolavirus) – identificēts Ugandā 2007. gadā; 
· Zairas Ebolas vīruss (Zaire ebolavirus) – identificēts tagadējās Kongo Demokrātiskās Republikas teritorijā 1976. Gadā.

Infekcijas rezervuārs
Vairākas augļsikspārņu dzimtas (Pteropodidae) sugas Centrālāfrikā un Rietumāfrikā, jo īpaši āmurgalvas augļsikspārnis (Hypsignathus monstrosus), Frankē epolešu augļsikspārnis (Epomops franqueti) un mazais apkakles augļsikspārnis (Myonycteris torquata), tiek uzskatītas par ebolavīrusu dabiskajiem rezervuāriem.
Āfrikā cilvēku inficēšanās gadījumi ir saistīti ar tiešu kontaktu ar savvaļas gorillām, šimpanzēm, pērtiķiem, meža antilopēm un dzeloņcūkām, kas atrastas mirušas tropu lietusmežos.
Zairas ebolavīruss (Zaire ebolavirus) un Sudānas ebolavīruss (Sudan ebolavirus) savvaļā ir konstatēti šimpanžu līķos Kotdivuārā un KDR, gorillu līķos Gabonā un KDR, kā arī meža antilopu līķos KDR.
Restonas ebolavīruss (Reston ebolavirus) ir izraisījis plašus slimības uzliesmojumus makaku pērtiķu vidū Filipīnās, savukārt cūkām ir ziņots par asimptomātiskiem infekcijas gadījumiem.
Bundibudžo ebolavīruss (Bundibugyo ebolavirus) ir viens no Ebolas vīrusu grupas pārstāvjiem, kas cilvēkiem var izraisīt smagu infekcijas slimību –Ebolas vīrusslimību. Pirmo reizi tas tika identificēts 2007. gadā Ugandas Bundibudžo apgabalā, kur izraisīja slimības uzliesmojumu. Vēlāk, 2012. gadā, šī vīrusa izraisīts uzliesmojums tika reģistrēts arī Kongo Demokrātiskajā Republikā. Bundibudžo ebolavīruss tiek pārnests tiešā saskarē ar inficētu cilvēku vai dzīvnieku asinīm, ķermeņa šķidrumiem un audiem. Tas var izraisīt drudzi, galvassāpes, muskuļu sāpes, vemšanu, caureju un smagos gadījumos asiņošanu un vairāku orgānu darbības traucējumus. Vīrusa dabiskais rezervuārs joprojām nav precīzi noteikts, taču par iespējamiem rezervuāriem tiek uzskatīti sikspārņi.


Infekcijas pārnešanas ceļi

	Infekcijas pārnešanas ceļš
	Klasifikators

	Tieša pārnese, saskaroties ar inficēta cilvēka asinīm, ķermeņa šķidrumiem un izdalījumiem
	Dominējošais

	Tieša pārnese caur bojātu ādu vai gļotādām
	Dominējošais

	Netieša pārnese ar kontaminētiem priekšmetiem, virsmām un medicīniskiem instrumentiem
	Būtisks

	Netieša pārnese ar kopīgu adatu vai citu asu medicīnisku instrumentu lietošanu
	Būtisks

	Kontaktējoties ar inficētu dzīvnieku vai tā bioloģiskajiem materiāliem
	Iespējams

	Netieša pārnese ar bioloģiskiem donoru materiāliem
	Iespējams

	Vertikālā pārnese
	Rets

	Dzimumattiecību laikā pēc pārslimošanas
	Rets

	Aerogēnā pārnese
	Nav raksturīga / nav uzskatāma par pierādītu pārnešanas ceļu


Tiešā pārnese:  saskaroties ar inficēta cilvēka asinīm vai citiem ķermeņa šķidrumiem, tiem nonākot uz bojātas ādas vai acu, deguna un mutes gļotādām, tostarp ar lieliem pilieniem vai šļakatām cieša kontakta laikā (piemēram, vemšanas vai medicīnisku manipulāciju laikā). Inficēšanās iespējama arī seksuālas transmisijas ceļā, kā arī tiešā saskarē ar inficētiem dzīvniekiem vai to bioloģiskajiem materiāliem. Ebolas vīrusa pārnese pa gaisu dabiskos apstākļos nav pierādīta, tomēr veselības aprūpes iestādēs, īpaši veicot aerosolu veidojošas procedūras, jāievēro atbilstoši infekcijas profilakses un kontroles pasākumi.
Netiešā pārnese: saskarē ar EVS slimnieka kontaminētu vidi, tostarp priekšmetiem, virsmām un medicīniskajiem instrumentiem.
Epidemioloģija

· 1976. gadā Sudānas dienvidu daļā un KDR ziemeļu daļā vienlaikus tika reģistrēti smaga hemorāģiskā drudža uzliesmojumi. Tika identificēts jauns vīruss, kas nosaukts Ebolas upes vārdā.
· Vēlāk tika konstatētas atšķirības starp Zairas ebolavīrusu (Zaire ebolavirus) un Sudānas ebolavīrusu (Sudan ebolavirus).
· Lielākais Ebolas vīrusslimības uzliesmojums reģistrēts Rietumāfrikā (Gvinejā, Libērijā un Sjerraleonē) no 2013. līdz 2016. gadam, kad tika ziņots par vairāk nekā 28 000 saslimšanas gadījumu un 11 000 nāves gadījumu.
· Bundibugyo vīrusa (Bundibugyo ebolavirus) izraisīti slimības uzliesmojumi reģistrēti Ugandā un Kongo Demokrātiskajā Republikā.
· Sudānas vīrusa izraisīti uzliesmojumi reģistrēti Sudānā un Ugandā, savukārt Taï Forest vīrusa izraisīti uzliesmojumi – Kotdivuārā.
· Atsevišķi ievesti Ebolas vīrusslimības gadījumi konstatēti arī ārpus endēmiskajām teritorijām, tostarp Eiropā un ASV. Dažās valstīs novērota ierobežota infekcijas tālāka pārnese.
Klīniskās pazīmes un sekas
Inkubācijas periods. 2–21 dienas, visbiežāk 8–10 dienas pēc inficēšanās. 
Infekciozitātes periods. Tiek uzskatīts, ka persona inkubācijas periodā nav infekcioza. Vīrusa izdalīšanās sākas līdz ar simptomu parādīšanos, un infekciozitāte pieaug slimības gaitā. Visaugstākais infekcijas pārneses risks ir slimības vēlīnās stadijās, kad pacientam attīstās smagi simptomi. EVS slimnieks ir infekciozs visu simptomu periodu, līdz viņš atveseļojas un vīruss vairs nav konstatējams asinīs vai citos ķermeņa šķidrumos. Dažos ķermeņa šķidrumos vīruss var saglabāties ilgāk, piemēram, spermā – līdz vairākiem mēnešiem (dažkārt ilgāk). Miruša EVS slimnieka ķermenis joprojām ir ļoti infekciozs.
Klīniskās pazīmes. Vairumā gadījumu inficētam pacientam slimība sākas pēkšņi ar gripai līdzīgiem simptomiem: drudzi, vispārēju nespēku un vājumu, muskuļu un locītavu sāpēm, galvassāpēm. Pēc tam attīstās progresējošs vājums, apetītes zudums, caureja (ūdeņaina, dažkārt ar asinīm un gļotām), slikta dūša un vemšana. Šo sākotnējo simptomu kopumu sauc par prodromālo fāzi (tās ilgums var būt līdz 10 dienām). Nākamā slimības stadija raksturojas ar simptomiem un klīniskām izpausmēm no vairākām orgānu sistēmām. Tie var būt: gremošanas trakta simptomi (vemšana, caureja, apetītes zudums, sāpes vēderā), neiroloģiski simptomi (galvassāpes, apjukums), asinsvadu simptomi (konjunktīvu un rīkles apsārtums), ādas izpausmes (makulopapulozi izsitumi), elpošanas sistēmas simptomi (klepus, sāpes krūtīs, elpas trūkums). Slimība var izraisīt arī galīgu spēku izsīkumu (prostrāciju). Var parādīties arī hemorāģiskas izpausmes, piemēram: asiņaina caureja, deguna asiņošana, asiņu vemšana (hematemēze), petehijas, ekhimozes, ilgstoša asiņošana no injekciju vietām. Daļai pacientu attīstās masīvas iekšējas un ārējas asiņošanas un diseminēta intravaskulāra koagulācija. Slimības beigu stadijā pacienti var mirt no vairāku orgānu mazspējas un hipovolēmiskā šoka, ko izraisa smagi šķidruma zudumi. Retos gadījumos infekcija var noritēt bez simptomiem vai ar ļoti viegli izteiktiem simptomiem. 

EVS tiek klasificēta kā bīstama slimība!
Infekcijas kontroles pasākumi
Ebolas vīrusslimība ir īpaši bīstama infekcijas slimība, kas izplatās tieša kontakta ceļā ar inficētas personas asinīm, ķermeņa šķidrumiem vai ar tiem piesārņotiem priekšmetiem un virsmām. Inficēšanās risks rodas pēc slimības simptomu parādīšanās un palielinās slimības progresēšanas laikā, īpaši pacientiem ar vemšanu, caureju vai asiņošanu.
Ārstniecības iestādēs jānodrošina:
· Agrīna iespējamo saslimšanas gadījumu identificēšana, izvērtējot pacienta simptomus, ceļošanas anamnēzi un iespējamu kontaktu ar inficētām personām.
· Nekavējoša pacienta izolēšana atsevišķā telpā ar individuālu sanitāro mezglu. Apstiprinātus gadījumus, ja iespējams, ārstē specializētās augsta līmeņa izolācijas nodaļās.
· Kontakta ierobežošana, nodrošinot, ka pacientu aprūpē tikai nepieciešamais, atbilstoši apmācīts ārstniecības personāls.
· Atbilstošu individuālās aizsardzības līdzekļu (turpmāk – IAL) lietošana, ņemot vērā saskares risku ar asinīm, ķermeņa šķidrumiem un piesārņotiem materiāliem.
· Stingra roku higiēnas ievērošana, īpaši pēc IAL novilkšanas.
· Droša medicīnisko instrumentu, veļas un atkritumu apsaimniekošana, kā arī regulāra virsmu tīrīšana un dezinfekcija ar pret vīrusiem efektīviem dezinfekcijas līdzekļiem.
· IAL uzvilkšanas un novilkšanas uzraudzība, izmantojot apmācīta novērotāja palīdzību, lai novērstu personāla nejaušu kontamināciju (https://www.spkc.gov.lv/lv/minimalas-prasibas-ial-lietosanai-ebolas-virusslimibas-gadijuma-vai-pastavot-aizdomam-par)
· Ja paredzētas aerosolu ģenerējošas procedūras, jānodrošina atbilstoša elpceļu aizsardzība un, ja iespējams, pacienta aprūpe negatīva spiediena telpā. 
Individuālās aizsardzības līdzekļi
	Nosaukums
	Klasifikators
	Skaidrojums, komentārs

	Medicīniskie cimdi (vienreizlietojamie)
	Obligāti
	Lieto divus nitrila cimdu pārus. Iekšējo pāri uzvelk zem aizsargtērpa piedurkņu aprocēm, ārējo – virs aprocēm.

	Medicīniskā maska (ķirurģiskā maska)
	Pēc indikācijām
	Šķidrumu necaurlaidīgu IIR1 tipa medicīnisko masku (var izmantot respiratora vietā, ja individuālā riska novērtējumā konstatēts zems ekspozīcijas risks, piemēram, vieglas slimības gadījumā bez augsta riska procedūrām.

	Respiratori (FFP2 vai FFP3)
	Obligāti / pēc riska novērtējuma
	Tiešā pacienta aprūpē parasti izmanto vismaz FFP2 respiratoru. Īpaši svarīgi lietot cieša kontakta, augsta ķermeņa šķidrumu ekspozīcijas riska un aerosolu ģenerējošu procedūru laikā. Atsevišķās zema riska situācijās pieļaujama IIR tipa maska.

	Aizsargbrilles vai sejas aizsargvizieris
	Obligāti
	Aizsargā acu gļotādu no saskares ar asinīm, ķermeņa šķidrumiem un šļakatām. Lieto aizsargbrilles vai sejas aizsargvizieri, nodrošinot saderību ar pārējiem IAL.

	Aizsarghalāti (vienreizlietojamie vai atkārtoti lietojamie)
	Obligāti (ja netiek lietots kombinezons)
	Slimnīcā priekšroka dodama aizsargkombinezonam, kas nosedz arī galvu un kaklu. Kā alternatīvu var lietot šķidrumu izturīgu aizsarghalātu kopā ar papildu galvas un kakla aizsardzību.

	Ūdensnecaurlaidīgi priekšauti
	Obligāti slimnīcas aprūpes IAL komplektā
	Lieto garu, vienreizlietojamu aizsargpriekšautu, lai papildus aizsargātu apģērbu un ķermeni no asinīm, vemšanas masām un citiem ķermeņa šķidrumiem.

	Cepures (galvas pārsegi)
	Obligāti, ja galvu un kaklu nenosedz kombinezons
	Izmanto galvas un kakla pārsegu, piemēram, aizsargkapuci, kombinācijā ar aizsarghalātu. Ja lieto kombinezonu ar atbilstošu kapuci, atsevišķs pārsegs var nebūt nepieciešams.

	Bahilas (apavu pārvalki)
	Pēc indikācijām
	Var lietot apavu pārvalkus. Priekšroka dodama slēgtiem, ūdensnecaurlaidīgiem, neslīdošiem un viegli dezinficējamiem apaviem.


Piezīmes: IAL izvēle jāpielāgo pacienta klīniskajam stāvoklim, veicamajām manipulācijām un iespējamajam ekspozīcijas riskam. ECDC rekomendē pilnīgu ādas un gļotādu aizsardzību, īpaši slimnīcas apstākļos. IAL uzvilkšana un novilkšana jāveic pēc noteikta algoritma apmācīta novērotāja uzraudzībā. IAL jālieto kopā ar standarta un papildu infekcijas kontroles pasākumiem, ievērojot ārstniecības iestādes un valsts noteiktās procedūras.
Piezīmes: IAL lieto, izvērtējot risku un papildu standarta piesardzības pasākumu prasībām.
Prasības darbinieku vakcinācijai
Nav specifisku prasību
Izolācijas un piesardzības pasākumi 
Obligāta izolācija. Pacienti ar aizdomām par Ebolas vīrusslimību vai apstiprinātu infekciju nekavējoties jāizolē atsevišķā telpā ar individuālu sanitāro mezglu. Apstiprinātus gadījumus, ja iespējams, ievieto specializētā augsta līmeņa izolācijas nodaļā.

Standarta piesardzības pasākumi
Visiem pacientiem, neatkarīgi no diagnozes, jāievēro standarta piesardzības pasākumi: roku higiēna, droša rīcība ar asinīm un citiem ķermeņa šķidrumiem, droša asu priekšmetu lietošana, vides tīrīšana un dezinfekcija, kā arī individuālo aizsardzības līdzekļu lietošana atbilstoši riska novērtējumam. 
EVS gadījumā standarta piesardzības pasākumi jāpapildina ar infekcijas kontroles pasākumiem, kas tiek īstenoti infekcijas slimību gadījumos, kas izplatās kontakta un pilienu ceļā, pacienta stingru izolāciju un pastiprinātu individuālo aizsardzības līdzekļu lietošanu.
Infekcijas kontroles pasākumi, lai novērstu infekcijas izplatīšanos kontakta ceļā
Pacients ar aizdomām par EVS nekavējoties jāizolē vienvietīgā telpā ar atsevišķu sanitāro mezglu vai podkrēslu. Jāierobežo tiešs kontakts ar pacientu, un aprūpē jāiesaista tikai nepieciešamais, apmācīts personāls. Jāizmanto īpaši pacientam paredzēts vai vienreizlietojams medicīniskais aprīkojums, trauki un kopšanas priekšmeti. 
Ārstniecības iestādes telpu ekspluatācijā jānodrošina skaidra atdalīšana starp tīrajām un potenciāli kontaminētajām zonām, kā arī kontrolēta pārvietošanās starp tām, lai samazinātu veselības aprūpes darbinieku un apkārtējās vides kontaminācijas risku, stingri ievērojot ārstniecības iestādes higiēniskā un pretepidēmiskā režīma plānā noteikto.
Infekcijas kontroles pasākumi, lai novērstu infekcijas izplatīšanos pilienu ceļā
Ebolas vīrusa pārnešana var notikt ar asiņu un ķermeņa šķidrumu pilieniem vai šļakatām, īpaši pacientiem ar vemšanu, caureju vai asiņošanu. Ja pacients to panes, aprūpējot, viņam jāuzliek šķidrumizturīga ķirurģiskā maska, īpaši pārvietošanas laikā. Veselības aprūpes personālam jālieto sejas un acu aizsardzība. Respiratora lietošana jāapsver, ja paredzams ciešs kontakts, augsts ķermeņa šķidrumu ekspozīcijas risks, pacientam ir izteikti elpceļu simptomi (piemēram, klepus), vai tiek veiktas aerosolus ģenerējošas procedūras.

Kontaktpersonu noteikšana un pēcekspozīcijas pasākumi 
Kontaktpersonu noteikšana
Par EVS kontaktpersonu uzskata personu bez slimības simptomiem, kura ir bijusi vai varētu būt bijusi kontaktā ar EVS gadījumu, slimnieka ķermeņa šķidrumiem vai kontaminētu vidi, tostarp seksuālā kontaktā ar personu, kura ir pakļauta medicīniskajai novērošanai 21 dienu pēc pēdējā iespējamā kontakta ar infekcijas avotu.
Ņemot vērā minēto definīciju, ekspozīcijas faktu un apstākļus, par kontaktpersonām var tikt uzskatītas:
· ģimenes locekļi vai personas, kuras dzīvo kopā ar infekciozo personu;
· personas, kuras kontaktējas ar infekciozo personu, tostarp skūpstu partneri un dzimumpartneri;
· personas, kuras bija tiešā kontaktā ar infekciozo personu vai viņas kontaminēto vidi;
· personas, kuras strādājušas ar infekciozo personu vienā telpā;
· ārstniecības iestādē pacienti no vienas palātas;
· ārstniecības personas un citas personas, kas saskaras ar infekciozo personu;
· personas, kuras lidojušas vai braukušas starptautiskā transportlīdzeklī kopā ar infekciozo personu;
· personas, kuras saskaras ar infekciozās personas bioloģiskajiem materiāliem un izdalījumiem, kas var saturēt infekcijas slimības ierosinātājus;
· personas, kuras bija vienādos inficēšanās apstākļos un citas iespējamās kontaktpersonas, personas, kuras bija vienādos inficēšanās apstākļos, un citas iespējamās kontaktpersonas, tostarp infekciozās personas ģimenes locekļi un kopā dzīvojošās personas, personas, kurām bijis ciešs vai ilgstošs kontakts ar infekciozo personu, ārstniecības personas un citi darbinieki, kuri bijuši saskarē ar infekciozo personu vai tās bioloģiskajiem materiāliem un izdalījumiem, kā arī personas, kurām bijis kontakts ar potenciāli inficētām asinīm vai citiem bioloģiskajiem materiāliem, tostarp caur bojātu ādu vai gļotādām.
Inficēšanās risks ir atkarīgs no ekspozīcijas pakāpes (kontakta intensitātes), kas jānovērtē, lai noteiktu turpmāk veicamos pašizolācijas un medicīniskās novērošanas pasākumus.  
1. Zema riska kontakts
· Nejaušs fizisks (gadījuma) kontakts ar EVS slimnieku, kuram ir drudzis, bet kurš nav guļošs un spēj patstāvīgi sevi aprūpēt (piemēram, atrašanās vienā sēdvietu zonā sabiedriskajā transportā, tostarp lidmašīnā; administratīvo vai reģistrācijas pienākumu veikšana u. c.).
· Ciešs kontakts, atrašanās aci pret aci vai fizisks kontakts ar pacientu, kuram nav klepus, vemšanas vai citu ķermeņa šķidrumu izdalīšanās.
· Netiešs kontakts mājsaimniecībā, klasē vai darba vietā.
2. Augsta riska kontakts
Par augsta riska kontaktpersonu uzskata personu, kurai bijusi vismaz viens no šādiem kontakta veidiem:
· ciešs kontakts aci pret aci (piemēram, mazāk nekā viena metra attālumā) bez atbilstošiem individuālajiem aizsardzības līdzekļiem (tostarp acu aizsardzības) ar iespējamu, varbūtēju vai laboratoriski apstiprinātu EVS slimnieku, kuram ir klepus, vemšana, asiņošana vai caureja;
· tiešs kontakts ar ķermeņa šķidrumiem vai priekšmetiem, kas kontaminēti ar iespējama, varbūtēja vai apstiprināta EVS gadījuma ķermeņa šķidrumiem;
· perkutāna trauma (piemēram, adatas dūriens) vai gļotādu kontakts ar ķermeņa šķidrumiem, audiem vai laboratoriskiem materiāliem no iespējama, varbūtēja vai apstiprināta EVS gadījuma;
· dalība apbedīšanas rituālos ar tiešu kontaktu ar mirušā ķermeni vai ķermeņa šķidrumiem teritorijās, kur notiek EVS transmisija sabiedrībā, bez atbilstošiem individuālajiem aizsardzības līdzekļiem;
· neaizsargāts seksuāls kontakts ar personu, kura pārslimojusi EVS, trīs mēnešu laikā pēc izveseļošanās.
3. Veselības aprūpes darbinieku ekspozīcija darba pienākumu veikšanas laikā
· Laboratorijas darbinieki vai veselības aprūpes darbinieki, kuri aprūpējuši pacientu ar laboratoriski apstiprinātu EVS, lietojot atbilstošus individuālos aizsardzības līdzekļus, parasti tiek uzskatīti par personām ar zema riska ekspozīciju.
· Tomēr, ja tiek noteikts atkārtots un ilgstošs profesionāls kontakts ar EVS pacientu, epidemioloģiskās drošības nolūkos šādu kontaktu ieteicams klasificēt kā augsta riska ekspozīciju.

Kontaktpersonu rīcība Ebolas vīrusa slimības gadījumā
	Kontakta pakāpe
	Ekspozīcijas raksturojums
	Rīcība

	Augsta riska ekspozīcija
	· Tiešs kontakts ar EVS pacienta asinīm, vemšanas masām, izkārnījumiem, urīnu, siekalām, spermu vai citiem ķermeņa šķidrumiem bez atbilstošiem individuālajiem aizsardzības līdzekļiem (IAL).
· Adatas dūriena trauma.
· Gļotādu kontakts.
· Tieša pacienta aprūpe bez individuālajiem aizsardzības līdzekļiem (IAL).
· Kontakts ar miruša EVS pacienta ķermeni.
	· Aktīva medicīniskā novērošana* EVS inkubācijas periodā (21 dienu pēc pēdējā kontakta dienas) ar ķermeņa temperatūras kontroli divas reizes dienā. 
 
· Pašizolācija dzīvesvietā (mājas karantīna), uzturēšanās vietā vai ārstniecības iestādē EVS inkubācijas periodā (21 diena).
· Simptomu gadījumā – tūlītēja hospitalizācija un izolācija stacionārā.
 

	Zema riska ekspozīcija
	· Atrašanās vienā telpā ar simptomātisku pacientu bez tieša kontakta ar ķermeņa šķidrumiem; veselības aprūpes darbinieks, kurš korekti lietojis IAL.
· Īslaicīgs netiešs (gadījuma) kontakts ar EVS pacientu.
· Ciešs kontakts (atrašanās aci pret aci vai fizisks kontakts) ar pacientu, kuram nav klepus, vemšanas vai citu ķermeņa šķidrumu izdalīšanās.
	· Aktīva vai pasīva medicīniskā novērošana EVS inkubācijas periodā (21 diena), veicot ķermeņa temperatūras kontroli divas reizes dienā.
· Ikdienas aktivitātes ir atļautas; pašizolācija parasti nav nepieciešama.
· Simptomu gadījumā – tūlītēja pašizolācija, sazināšanās ar ārstu un provizoriska stacionēšana ar izolāciju.
 

	Nav identificēts risks
	· Nav tieša kontakta ar pacientu vai viņa ķermeņa šķidrumiem. 
· Atrašanās tajā pašā ēkā vai teritorijā bez epidemioloģiski nozīmīgas ekspozīcijas.
	· Medicīniskā novērošana vai ierobežojumi nav nepieciešami.
· KP saņem informāciju par iespējamiem simptomiem un turpmāko rīcību, ja simptomi attīstās.


* Aktīva kontaktpersonu medicīniskā novērošana Ebolas vīrusslimības (EVS) gadījumā ir epidemioloģiskās drošības pasākums, kura ietvaros kontaktpersonas ģimenes ārsts (ja pašizolācija tiek nodrošināta dzīvesvietā) katru dienu, bet Slimību profilakses un kontroles centra speciālists – reizi nedēļā aktīvi sazinās ar kontaktpersonu visā inkubācijas periodā (līdz 21 dienai pēc pēdējā riska kontakta), lai laikus identificētu iespējamos slimības simptomus. Ja kontaktpersonas pašizolācija notiek stacionārā, aktīvu medicīnisko novērošanu nodrošina nozīmēta ārstniecības persona.
Kontaktpersonu, kurai nav EVS raksturīgu simptomu, laboratoriski neizmeklē. Šādai personai nodrošina medicīnisko novērošanu 21 dienu pēc pēdējā kontakta ar EVS gadījumu vai citu iespējamu infekcijas avotu.

Primārā medicīniskā pārbaude
Jā

Medicīniskā novērošana
Jā

Laboratoriskā pārbaude un pārbaudāmais paraugs
Kontaktpersonām bez simptomiem rutīnas laboratorisko pārbaudi neveic. 

Pēcekspozīcijas profilakse (PEP)
Specifiska standarta medikamentoza pēcekspozīcijas profilakse nav noteikta. Pēc iespējamas inficēšanās nekavējoties izvērtē ekspozīcijas risku, nodrošina medicīnisko novērošanu 21 dienu un apsver citus profilakses pasākumus pēc speciālistu izvērtējuma.

Pašizolācija
 EVS ir bīstama infekcijas slimība, kuras gadījumā medicīniski novērojamām kontaktpersonām atbilstoši Slimību profilakses un kontroles centra epidemiologa rekomendācijām tiek nodrošināta iespēja ievērot brīvprātīgu pašizolāciju (mājas karantīnu) dzīvesvietā, uzturēšanās vietā vai ārstniecības iestādē infekcijas slimības inkubācijas periodā.

Dezinfekcija
Nodrošina standarta tīrīšanas un dezinfekcijas pasākumus saskaņā ar normatīvajiem aktiem par higiēniskā un pretepidēmiskā režīma pamatprasībām ārstniecības iestādē un attiecīgo iestādes plānu.
Gadījumu vadība un ārstēšana

Ārsta rīcības algoritms, ja ir aizdomas par EVS gadījumu
Pirmais solis – simptomu izvērtēšana:
Pacientam ir:
· akūts drudzis (≥38,0 °C) vai drudzis anamnēzē;
· un viena vai vairākas pazīmes: stipras galvassāpes, izteikts nespēks, muskuļu sāpes, vemšana, caureja, sāpes vēderā vai neizskaidrojama asiņošana.
Otrais solis – epidemioloģiskās anamnēzes un risku pēdējo 21 dienu laikā izvērtēšana:
· Uzdot jautājums/precizēt informāciju par:
· ceļojumu uz valsti, kurā saskaņā ar Pasaules Veselības organizācijas, Eiropas Slimību profilakses un kontroles centra vai Latvijas Republikas Slimību profilakses un kontroles centra izplatīto informāciju ir reģistrēts EVS uzliesmojums (notiek Ebolas vīrusa transmisija), tostarp:
· kontaktu ar apstiprinātu vai iespējamu EVS gadījumu;
· kontaktu ar slimnieka asinīm, ķermeņa šķidrumiem vai piesārņotiem priekšmetiem;
· dalību bēru rituālos ar iespējamu kontaktu ar mirušo;
· kontaktu ar sikspārņiem, primātiem vai citiem savvaļas dzīvniekiem endēmiskās teritorijās;
· darbu laboratorijā ar potenciāli infekciozu materiālu. 
Trešais solis – gadījuma izvērtēšana:
Ja ir klīniskās pazīmes un vismaz viens epidemioloģiskais riska faktors, pacientu uzskata par aizdomīgu Ebolas vīrusa slimības gadījumu!
Ceturtais solis – nekavējoties veicamie pasākumi:
· izolēt pacientu atsevišķā telpā un skaidrot viņam izolācijas režīma prasības;
· ierobežot kontaktpersonu skaitu;
· nodrošināt piesardzības un infekcijas kontroles pasākumus, kas piemērojami infekcijām, kuras izplatās kontakta un pilienu ceļā;
· izmantot atbilstošus individuālos aizsardzības līdzekļus (halāts, cimdi, acu aizsardzība, FFP2 respirators atbilstoši riskam);
· nodrošināt rūpīgu roku higiēnu un vides dezinfekciju. 
Piektais solis – ziņošana:
· nekavējoties informēt ārstniecības iestādes infekciju kontroles speciālistu un vadību;
· nekavējoties (jebkurā diennakts laikā) ziņot Slimību profilakses un kontroles centram telefoniski (tālr. 67271738) un rakstiski;
· organizēt turpmāku rīcību saskaņā ar nacionālajām gatavības procedūrām.
Sestais solis – laboratoriskā diagnostika:
· klīniskos paraugus laboratoriskajai pārbaudei ņemt tikai pēc riska izvērtēšanas, rūpīgi ievērojot bioloģiskās drošības prasības (skatīt sadaļu “EVS laboratoriskā diagnostika”);
· laboratorisko izmeklēšanu organizēt sadarbībā ar SIA “Rīgas Austrumu klīniskā universitātes slimnīca” Nacionālo mikrobioloģijas references laboratoriju.

Ārstēšana galvenokārt ir atbalstoša un simptomātiska: rehidratācija, elektrolītu līdzsvara korekcija, dzīvībai svarīgo funkciju uzturēšana un komplikāciju ārstēšana. Zaire ebolavīrusa infekcijai pieejama specifiska terapija ar monoklonālajām antivielām (Inmazeb, Ebanga), savukārt Bundibugyo vīrusa infekcijai reģistrētas specifiskas terapijas nav.
Profilakse un kontrole
Saskaņā ar jaunāko ECDC (23.10.2026.) riska novērtējumu[footnoteRef:1], Ebolas vīrusslimības izplatīšanās risks ES/EEZ valstīs vērtēts kā ļoti zems, nepieciešams turpināt saglabāt epidemioloģisko modrību un pastiprināt ārstniecības iestāžu gatavību iespējamu ievestu gadījumu identificēšanai un vadībai. [1:  https://www.ecdc.europa.eu/en/publications-data/threat-assessment-brief-importation-ebola-disease-cases-caused-bundibugyo-virus ] 

ES/EEZ valstīs galvenie profilakses un kontroles pasākumi ir agrīna saslimšanas gadījumu atpazīšana, ceļošanas un ekspozīcijas anamnēzes izvērtēšana, savlaicīga pacientu izolācija, droša laboratoriskā diagnostika, ārstniecības personāla aizsardzība un kontaktpersonu uzraudzība. 
Uzliesmojuma skartajās valstīs Ebolas vīrusslimības kontrole balstās uz:

· aktīvu saslimšanas gadījumu izmeklēšanu un epidemioloģisko uzraudzību;
· savlaicīgu pacientu izolāciju un ārstēšanu;
· kontaktpersonu identificēšanu un medicīnisko novērošanu 21 dienu;
· stingru infekcijas kontroles pasākumu ievērošanu ārstniecības iestādēs;
· drošu mirušo personu apbedīšanu;
· sabiedrības informēšanu un iesaistīšanu profilakses pasākumos;
Īpaša uzmanība jāpievērš ārstniecības personāla aizsardzībai, jo 2026. gada uzliesmojuma laikā Kenijā reģistrēti sekundāri inficēšanās gadījumi arī veselības aprūpes darbiniekiem. Pret Bundibugyo vīrusu pašlaik nav reģistrētas specifiskas vakcīnas vai ārstēšanas.
Būtisks infekcijas izplatības ierobežošanas pasākums ir ceļotāju veselības skrīnings, izceļojot no uzliesmojuma skartajām valstīm. Tas ietver ķermeņa temperatūras mērīšanu, slimības simptomu pārbaudi un iespējamās saskares ar infekcijas avotu izvērtēšanu. Skrīninga mērķis ir savlaicīgi identificēt personas ar iespējamiem slimības simptomiem un nepieļaut to ceļošanu. Tomēr jāņem vērā, ka skrīnings nevar pilnībā novērst infekcijas izplatīšanos starptautiskā mērogā, jo inficētajām personām izceļošanas brīdī slimības simptomi vēl var nebūt attīstījušies.

Ieteikumi ceļotājiem

Slimību profilakses un kontroles centra mājaslapas sadaļā “Infekcijas slimību apraksti”:
https://www.spkc.gov.lv/lv/infekcijas-slimibu-apraksti 

Eiropas ceļotājiem, dodoties uz Ebolas vīrusslimības endēmiskām valstīm, ieteicams:
· Izvairīties no kontakta ar slimām personām, viņu asinīm un ķermeņa šķidrumiem.
· Izvairīties no saskares ar mirušām personām un dalības apbedīšanas rituālos, kuros iespējams tiešs kontakts ar mirušo.
· Izvairīties no kontakta ar savvaļas dzīvniekiem un to gaļas lietošanas uzturā.
· Regulāri mazgāt un dezinficēt rokas.
· Pirms lietošanas rūpīgi mazgāt un mizot augļus un dārzeņus.
· Ievērot drošas dzimumattiecības.
· Sekot vietējo veselības varas iestāžu norādījumiem.
· Ja 21 dienas laikā pēc atgriešanās parādās slimības simptomi, nekavējoties telefoniski sazināties ar ārstniecības iestādi, informējot par ceļojumu un iespējamo ekspozīciju.

Noderīgas tīmekļa saites
Slimību profilakses un kontroles centrs (SPKC): https://www.spkc.gov.lv/lv/infekcijas-slimibu-apraksti 
Eiropas Slimību profilakses un kontroles centrs (ECDC): https://www.ecdc.europa.eu/en/publications-data/threat-assessment-brief-importation-ebola-disease-cases-caused-bundibugyo-virus 
Pasaules Veselības organizācija (WHO): https://www.who.int/publications/i/item/B09774 
ASV Slimību kontroles un profilakses centri (CDC): https://www.cdc.gov/viral-hemorrhagic-fevers/hcp/infection-control/

